Un accident rutier mortal s-a produs, joi dimineața, în localitatea Sadova din județul Dolj. Două autoturisme au fost implicate în evenimentul soldat cu decesul unui om. Alte cinci persoane au fost rănite.
Încă o tragedie a avut loc pe șoselele din România. Două mașini s-au ciocnit violent, în această dimineață, pe DN 55, în comuna Sadova. În urma impactului, au rezultat șase victime. Din păcate, una dintre acestea a murit.
La fața locului au ajuns mai multe echipaje de intervenție ale ISU Dolj. Salvatorii au găsit cinci persoane conștiente, iar o altă victimă se afla în stop cardio-respirator. Medicii i-au aplicat manevre de resuscitare, însă au fost în zadar.
În cele din urmă, victima a fost declarată decedată. Deocamdată, nu se cunosc informații cu privire la identitatea acesteia. De asemenea, circumstanțele în care s-a produs accidentul sunt neclare.
„Accident rutier în care sunt implicate două auto, pe raza localității Sadova. În urma acestuia, au rezultat 6 victime. Pentru intervenție și acordare ajutor medical au fost trimise urmatoarele forțe: o autospecială de lucru cu apă, o autospecială de transport persoane și victime multiple, o ambulanță TIM, un echipaj de prim ajutor medical și 3 echipaj SAJ .
Intervenția este în dinamică. Din informații, 5 persoane sunt conștiente și cooperante și o persoană este decedată”, au transmis reprezentanții Inspectoratului pentru Situații de Urgență Dolj.
La fața locului se află polițiștii din Dolj pentru a desfășura cercetări. Urmează să se stabilească în ce împrejurări a avut loc tragedia. Traficul rutier se desfășoară alternativ pe DN 55, în localitatea Sadova.
Un alt accident rutier grav s-a petrecut, în luna aprilie, în municipiul Băilești din Dolj. Trei femei au fost lovite de o mașină scăpată de sub control. Victimele se aflau pe un trotuar. Din nefericire, una dintre acestea a murit.
La volanul autoturismului se afla un șofer de 59 de ani, care a pierdut controlul asupra direcției de deplasare, ajungând pe trotuar. Potrivit polițiștilor, bărbatul nu se afla sub influența băuturilor alcoolice. Pe numele lui a fost deschis dosar penal pentru ucidere din culpă și vătămare corporală din culpă.